**ELŐTERJESZTÉS**

**Körmend Város Önkormányzata Képviselő-testülete**

**2021. november 2-i rendkívüli ülésére**

**Tárgy: Döntés Körmend város településrendezési eszközeinek módosításáról**

Tisztelt Képviselő-testület!

Körmend Város Önkormányzata a 11/2017.(VI.23.) rendeletével fogadta el az új településrendezési eszközeit, amelyet újabb igény felmerülése miatt újból módosítani szükséges.

Önkormányzatunkat megkereste Kulcsár György (8971 Zalabaksa, Rákóczi u. 131.) mint a 0131/14 hrsz.-ú ingatlan telektulajdonosaazzal kapcsolatban, hogy az ingatlanon a KÖ-KA Kft. által működtetett bányaterület jelenleg rekultivációs eljárás alatt van, és a több mint 4 ha-os területen lévő, közel 1 ha nagyságú „tó” fennmaradásához a Helyi Építési Szabályzat módosítását kérje.

Előzetes tájékoztatás alapján a tavat rekreációs célokra, szabadidős és horgásztónak kívánják használni.

A jelenlegi HÉSZ Gazdasági erdő természetvédelmi területen (EgV) övezetbe szabályozza a 0131/14 hrsz.-ú területet.

A tulajdonos benyújtotta a Veszprém Megyei Kormányhivatal Hatósági Főosztálya, mint Bányafelügyelet által elfogadott „Bányaterület Rekultivációs munkák készre jelentését”, amely tartalmazza a végleges tájrendezés állapottérképét, egyben a megmaradó tó vízfelületének körvonalát, valamint parti sávját. Benyújtásra került továbbá a „Termőhely-feltárási szakvélemény és erdő felújítási, erdőtelepítési kivitelezési tervdokumentáció”, amely a jelenlegi erdő övezetbe tartozó bányaterület helyett megvalósuló csereerdők területét határozza meg.

Az előzetesen bekért településtervezői ajánlat szerint e munkarész díja: 700.000.Ft+ÁFA, amely költséget kérelmező visel.

A Képviselő-testület ez év tavaszán, a veszélyhelyzet alatt már döntött e tárgykörben arról, hogy előzetes tájékoztatási eljárást indít e tárgyban, de mivel időközben a fenti dokumentumok elkészültek (közülük is a legfontosabb, a bányaterület rekultivációja), így okafogyottá vált az előzetes tájékoztatási eljárás megindítása.

A Képviselő-testület jóváhagyását kérem a településrendezési tervet érintő településpolitikai döntés terén.

**HATÁROZATI JAVASLAT**

1. Körmend Város Önkormányzata kezdeményezi az Önkormányzat településrendezési eszközeinek felülvizsgálatát a Körmend, 0131/14 hrsz. ingatlan és környezete vonatkozásában. A Képviselő-testület a felülvizsgálat során kéri megvizsgáltatni az ingatlan fejlesztéséhez szükséges, a bányaművelés során keletkezett bányató fennmaradását és csereerdősítést lehetővé tevő módosításokat. Körmend Város Önkormányzata a felülvizsgálat során kezdeményezi azt, hogy a bányató vízfelülete vízgazdálkodási terület-horgásztó (V), a környezete beépítésre nem szánt terület, különleges rekreációs terület (Kü) övezeti besorolású legyen.
2. Körmend Város Önkormányzata a Körmend, 0131/14 hrsz. ingatlant és a csereerdősítéssel érintett ingatlanokat kiemelt fejlesztési területté nyilvánítja a 314/2012. (XI.8.) Korm.rendelet 32.§ (6) bekezdés c) pontja alapján.
3. Körmend város Önkormányzata Kulcsár György (8971 Zalabaksa, Rákóczi u. 13.) kérelmezővel településrendezési szerződést köt a körmendi 0131/14 hrsz.-ú ingatlant és a csereerdősítéssel érintett ingatlanokat érintően a helyi építési szabályzat módosítására irányulóan akként, hogy a kérelmező viseli a településtervezési költségek összegét, amely **700.000 Ft+ÁFA** összeget tesz ki.
4. Körmend város Önkormányzata Képviselő-testülete felkéri a városi főépítészt, hogy a módosítást szakmai szempontok szerint koordinálja.
5. Körmend város Önkormányzata átruházza Körmend Város Polgármesterére azon döntési jogot, hogy a soron következő településrendezési eszközök módosítása során nyilatkozzon az állami főépítész felé a partnerségi eljárás lebonyolításáról, a beérkező vélemények elfogadásáról, vagy indoklás mellett az el nem fogadásáról, és lezárásáról, a tárgyalásos eljárás megindítása előtt.

Körmend, 2021. 10. 28.

Bebes István

polgármester